Hekk kif din il-ġimgħa ħabat it-tieni anniversarju minn mindu pajjiżna introduċa l-Liġi tal-Unjoni Ċivili kif ukoll tfakkar l-ewwel anniversarju minn meta daħlet fis-seħħ il-Liġi tal-Identità tal-Ġeneru, din il-gazzetta għamlet kuntatt mal-Co-Chair tal-ILGA Europe u d-Direttur Eżekuttiv ta' organizzazzjoni fl-Irlanda bl-isem ta' GLEN (Gay and Lesbian Equality Network) Brian Sheehan, fejn dan sostna li Malta saret raġġ ta' tama madwar id-dinja kollha fejn jidħlu d-drittijiet għall-komunitajiet LGBTIQ. Sheehan sostna li ċ-ċittadini kollha Maltin u Għawdxin għandhom iħossuhom kburin b'dawn il-kisbiet importanti ħafna, tant li issa pajjiżna nbidel minn pajjiż konservattiv għal wieħed progressiv u li qed jagħmel id-differenza bil-fatti f'ħajjet il-persuni LGBTIQ. "Dawn il-liġijiet huma xhieda tal-fatt li Malta għamlet progress kbir; progress li ma setax ikun possibbli li kieku ma kienx għax-xogħol li għamlet il-komunità LGBTIQ u għat-tmexxija kuraġġuża fl-amministrazzjoni tal-pajjiż," enfasizza Sheehan. Kliem ta' tifħir Id-Direttur Eżekuttiv ta' GLEN ħa din l-opportunità biex ifaħħar lill-Ministru Maltija għal-Libertajiet Ċivili Helena Dalli tant li sostna li din dejjem kienet minn ta' quddiem biex tmexxi dawn il-liġijiet 'il quddiem, kif ukoll minħabba l-fatt li dejjem irrikonoxxiet id-diffikultajiet li jgħaddu minnhom dawn il-persuni minħabba n-nuqqas ta' ugwaljanza. Kien hawnhekk li Sheehan fisser li l-progress li għamel pajjiżna f'dan ir-rigward kien wieħed mgħaġġel ħafna, progress li huwa attribwieh għar-rieda u l-enerġija politika li għandu pajjiżna. Sheehan ħa din l-opportunità wkoll biex ifaħħar ix-xogħol kbir ta' fejda li tagħmel l-organizzazzjoni tal-Malta Gay Rights Movement (MGRM) liema xogħol issa huwa msarraf bil-fatti għal dawn l-persuni. Imħabba u rispett Meta kien mitlub jesprimi l-opinjoni tiegħu fuq dawk in-nies li forsi għadhom mhux daqshekk konvinti b'dawn id-drittijiet għal din il-minoranza fis-soċjetà tal-lum, id-Direttur Eżekuttiv ta' GLEN qal li fil-verità kulħadd jista' jibbenefika meta l-persuni LGBTIQ igawdu minn dawn id-drittijiet ċivili. "Meta n-nies isiru jafu lil dawn in-nies LGBTIQ jitgħallmu li dawn huma persuni bħal kulħadd u li wkoll jagħmlu parti mis-soċjetà. Meta dawn in-nies jintebħu li qed jitgħallmu, jibdew jaċċettaw aktar lil persuni LGBTIQ, għax l-importanti huma l-imħabba u r-rispett lejn il-proxxmu," enfasizza Sheehan. 92 unjoni ċivili Intant, il-jum tal-14 ta' April tal-2014 se jibqa' mmarkat bħala jum storiku għal Malta fejn pajjiżna approva liġi li mhux biss biddlet il-ħajja ta' dawk li laqtithom direttament, iżda biddlet ukoll il-perċezzjoni ta' Malta bħala pajjiż konservattiv li kien għadu ankrat fil-ħsibijiet tal-imgħoddi. Fil-fatt, minn April tal-2014 sal-lum, kien hemm 92 unjoni ċivili fejn koppji tal-istess sess kellhom ir-rabta tagħhom rikonoxxuta uffiċjalment, u dan flimkien ma' 14-il żwieġ internazzjonali li wkoll kienu rikonoxxuti. Din il-liġi tagħti dritt ukoll ta' adozzjoni lill-koppji tal-istess sess u s'issa hemm biss koppja waħda li qed tkun ikkunsidrata għal adozzjoni, filwaqt li l-ebda koppja ma adottat. 45 persuna biddlu l-ġeneru tagħhom Din ma kinitx l-unika bidla li kien hemm minn meta fl-2013 kien elett Gvern Laburista. Dan hekk kif inbidlet ukoll il-liġi li tara r-rikonoxximent ta' persuni trans skont il-ġeneru tagħhom u mingħajr il-ħtieġa ta' operazzjoni. Fil-fatt, s'issa kien hemm 45 persuna li għamlu użu minn din il-liġi li tant kienet ilha mistennija. Filwaqt li wara battalja sħiħa fil-Qorti Ewropea minn Joanne Cassar, li Gvern preċedenti ta' Lawrence Gonzi u Simon Busuttil ma ried iċedi b'xejn, l-amministrazzjoni preżenti daħlet ukoll il-liġi li tagħti permess lil persuni trans jiżżewġu, fejn s'issa kien hemm żewġ każijiet minn dawn iż-żwiġijiet. Dawn huma r-realtajiet ta' għexieren ta' individwi li jaffettwaw ukoll b'mod pożittiv mijiet, jekk mhux eluf, ta' qraba tagħhom li tbissmu meta raw lil min jiġi minnhom jieħu dak li hu tiegħu bi dritt. Esportatur tad-drittijiet Dan kollu kien rifless f'konferenza stampa din il-ġimgħa stess hekk kif il-Ministru Dalli qalet li l-bidliet kbar li għamlet Malta fl-aħħar tliet snin fil-qasam tal-libertajiet ċivili wasslu biex minn importatur Malta issa saret pajjiż li qed jesporta dawn id-drittijijet. Il-Parlament kien approva d-dħul tal-liġi dwar l-unjoni ċivili minkejja l-astensjoni tal-Oppożizzjoni filwaqt li sena ilu kienet approvata l-Liġi Dwar l-Identità tal-Ġeneru, l-Espressjoni tal-Ġeneru u l-Karatteristiċi tas-Sess. Kif imwiegħed fil-programm elettorali, twaqqaf il-Kunsill Konsultattiv LGBTIQ bis-sehem ta' membri mis-soċjetà ċivili, li qed jikkontribwixxi fil-ħolqien ta' politika li tindirizza l-bżonnijiet veri tal-persuni LGBTIQ.